მწვანე ზუთხი

მწვანე ზუთხი () — თევზი ზუთხისებრთა ოჯახისა. გამსვლელი, მტკნარი და მლაშე წყლის, ფსკერული სახეობაა. სიგრძეში საშუალოდ 130 სმ-ია, იზრდება 270 სმ-მდეც, მაქსიმალური დადასტურებული მასა 159 კგ, სიცოცხლის ხანგრძლივობა კი 60 წელია. ზურგის ფარფლი აღმართულია საერთო სიგრძის ბოლო მესამედში, ანალური ფარფლი განლაგებულია ზურგის ფარფლის უკანა ნაწილის მოპირდაპირედ. მკერდის ფარფლები სხეულის ქვედა ნაწილში, ლაყუჩის ხვრელის უკან მდებარეობს, დიდი და მომრგვალებულია. მუცლის ფარფლები ანალურ ხვრელთან ახლოსაა. ჩვეულებრივ ზეთისხილისფრიდან მუქ მწვანემდეა, ქვედა ნაწილი მოთეთრო-მწვანეა. მთელ გვერდზე ლატერალურ და ვენტროლატერალურ ფირფიტებს შორის გასდევს ზოლი, კიდევ ერთი ზოლია მუცლის მონაკვეთზე. ფარფლები რუხიდან მკრთალ მწვანემდეა შეფერილი. ულვაშები პირთან უფრო ახლოსაა, ვიდრე დინგის ბოლოსთან.

გავრცელებულია ჩრდილოეთ ამერიკის წყნარი ოკეანის სანაპიროზე: ალეუტის კუნძულებიდან და ალასკის ყურიდან ქალაქ ენსენადამდე (მექსიკა). კანადაში მოწყვლად სახეობად ითვლება. CITES-ის II დანართით აკრძალულია საერთაშორისო ვაჭრობა. ბინადრობს ესტუარებში, დიდ მდინარეთა ქვემო წელზე და შესართავების მლაშე წყლებში. ქვირითს მტკნარ წყალში ყრის. ოკეანეში დიდი მანძილის გავლა შეუძლია. საჭმელად ვარგისია, მაგრამ უსიამოვნო სუნი და გემო აქვს.

მორფოლოგიურად და ეკოლოგიურად ძალიან ახლოს დგას სახალინურ ზუთხთან (A. mikadoi), ადრე ერთ სახეობად განიხილებოდნენ.

 გალერეა 

 სქოლიო 

კატეგორია:ზუთხი